b'\n_START_ARTICLE_\nJoseph Wright of Derby\n_START_SECTION_\nBiografija\n_START_PARAGRAPH_\nD\xc5\xbeozefas Raitas gim\xc4\x97 1734\xc2\xa0m. rugs\xc4\x97jo 3 d. Derbyje. Jis buvo s\xc4\x97kmingo Derbio juristo s\xc5\xabnus ir tikriausiai i\xc5\xa1moko pie\xc5\xa1ti savaranki\xc5\xa1kai pagal mecotintas. 1751\xe2\x88\x921753 m. jis mok\xc4\x97si Londone pas portret\xc5\xb3 tapytoj\xc4\x85 Thomas Hudson. Anks\xc4\x8diausias D\xc5\xbe. Raito paveikslas datuotas 1755 m. ir buvo portretas. 1756\xe2\x88\x921757 m. D\xc5\xbe. Raitas prat\xc4\x99s\xc4\x97 mokslus pas Thomas Hudson Londone, nuolat gyveno Derbyje ir tapo pirmu reik\xc5\xa1mingu Anglijos dailininku, kuris i\xc5\xa1gars\xc4\x97jo kurdamas ne sostin\xc4\x97je. Derbio miesto pavadinimo min\xc4\x97jimas prie dailininko pavard\xc4\x97s ilgainiui prigijo. 1762 m. D\xc5\xbe. Raitas i\xc5\xa1gars\xc4\x97jo \xc5\xa1e\xc5\xa1iais 3/4 stoto portretais, kuriuos suk\xc5\xabr\xc4\x97 Markeaton Hunt med\xc5\xbeiotoj\xc5\xb3 draugijos nariams. Po to jis susidom\xc4\x97jo karavad\xc5\xbeistine daile ir per\xc4\x97m\xc4\x97 jos bruo\xc5\xbe\xc4\x85 vaizduoti tamsias scenas, nu\xc5\xa1viestas silpna vieno \xc5\xa1altinio \xc5\xa1viesa. 1765 m. tokios tapybos pirm\xc4\x85j\xc4\xaf pavyzd\xc4\xaf pademonstravo Londono meno draugijos parodoje._NEWLINE_1768\xe2\x88\x921771 m. D\xc5\xbe. Raitas daugiausiai dirbo Liverpulyje, dom\xc4\x97josi pramon\xc4\x97s ir technologij\xc5\xb3 naujov\xc4\x97mis, tuo metu Anglijoje vykusia industrine revoliucija. Tai atsispind\xc4\x97jo jo paveiksluose, i\xc5\xa1 kuri\xc5\xb3 vienu \xc5\xbeinomiausi\xc5\xb3 minimas \xe2\x80\x9eEksperimentas su pauk\xc5\xa1\xc4\x8diu oro siurblyje\xe2\x80\x9c. 1773\xe2\x88\x921775 m. dailininkas dirbo Italijoje, nutap\xc4\x97 itali\xc5\xa1k\xc5\xb3 peiza\xc5\xbe\xc5\xb3. Po to iki 1777 m. gyveno Bate. V\xc4\x97liau gyveno tik Derbi\xc5\xa1yre, daugiausiai k\xc5\xabr\xc4\x97 peiza\xc5\xbeus, pragyvenimui u\xc5\xbedirbdavo i\xc5\xa1 portret\xc5\xb3 tapybos. Jis nesutar\xc4\x97 su Britanijos karali\xc5\xa1k\xc4\x85ja akademija ir 1785 m. suorganizavo vien savo k\xc5\xabrini\xc5\xb3 parod\xc4\x85 Londone. D\xc5\xbe. Raitas kent\xc4\x97jo nuo depresijos, d\xc4\x97l ko tikriausiai ilgais laiko tarpais buvo neproduktyvus. Dailininkas mir\xc4\x97 1797 m. rugpj\xc5\xab\xc4\x8dio 29 d. Derbyje. Didel\xc4\x97 jo k\xc5\xabrini\xc5\xb3 kolekcija sukaupta Derbio muziejuje ir dail\xc4\x97s galerijoje.'